33. schôdza NR SR - 8.deň - A. dopoludnia
Dátum: 2025-04-04
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

6. Ďakujem za slovo. Vážený pán minister, pán predsedajúci, milé kolegyne, kolegovia, pán minister, my nachádzame vzácnu zhodu s tým cieľom, ktorý aj vy teda deklarujete, že chcete dosiahnuť, čiže rozšíriť prístupne... alebo urobiť právnu pomoc prístupnejšou, a zhoduje sa to vlastne aj s naším programovým nastavením. S tým, ako ste to vy nastavili, tak to prinesie stovkám ľuďom dostupnejšiu právnu pomoc. My tam vidíme ešte v tých troch skupinách, ktoré tam sú, ja sa teraz k nim dostanem, ešte miernu rezervu na to, aby sa to ešte, tá hranica posunula. O čom hovoríme? Hovoríme o prvej skupine ľudí, ktorá má vlastne tú právnu pomoc v Centre právnej pomoci nárokovateľnú a bezplatnú. Vy tam posúvate alebo dávate tú hranicu na 1,8-násobok životného minima, čo je vlastne niekde na úrovni 460 eur. Ja predložím pozmeňujúci návrh teraz v tejto rozprave, kde navrhnem posunúť túto hranicu na 2,1-násobok životného minima, nebude to robiť až taký zásadný posun, pokiaľ ide o dopady na štátny rozpočet. My by sme posunuli tú hranicu z tých 460 euro na 500 euro a niekde tam, aby tí ľudia, ktorí majú vlastne takúto príjmovú chudobu, tak mohli mať v tomto okruhu alebo v tomto rámci finančnom tú štátnu pomoc bezplatnú a nárokovateľnú. Druhá kategória ľudí, tam vy zavádzate tú limitnú hranicu na 2,1-násobok životného minima, čiže tam je už tá vaša hranica stanovená na tých 500 eur. My by sme tu posunuli tú hranicu na 2,5-násobok, čiže išli by sme na hranicu vo výške nominálnej 685 euro zhruba, lebo však to sú násobky životného minima, čiže to sa bude časom mierne posúvať. Takže toto je druhá skupina osôb, kde by sme videli tú hranicu, že sa dá ešte posunúť, aby do nej spadlo viacej ľudí, a tá tretia skupina, ktorá má síce nenárokovateľnú štátnu, teda tú platenú pomoc štátom vo výške 65 %, ale vy tam dávate, vy tam pracujete s priemerným dôchodkom a my by sme to radi videli, aby tam spadli ľudia aj ľudia s príjmom vo výške vyššej, ako je priemerný dôchodok, čiže tam by sme chceli tiež posúvať tú hranicu, ale nie až tak výrazne, aby... Teda však poviem, aký to bude mať dopad na rozpočte kumulatívne, lebo pokiaľ sa bavíme o tom, že aký dopad to bude mať na rozpočet, my sme oslovili aj Radu pre rozpočtovú zodpovednosť, nechali sme si vypočítať tie vplyvy, ja vám prečítam, že asi aký dopad bude mať to posúvanie hranice ešte a zväčšovanie okruhu osôb z našej strany. Bude mať na rozpočet úplne zanedbateľný dopad. Tento rok, pokiaľ teda by sme dodržali tú účinnosť zákona tak, ako je stanovená, tak by to bolo 26-tisíc euro, a pokiaľ ide o tie nasledujúce roky ’26, ’27, ’28, tak by bol 54-tisíc. Čiže dokopy kumulatívne tie naše zmeny v rámci pozmeňujúceho návrhu urobia v rozpočte požiadavku na nových 188-tisíc. To hovorím o kumulatívne v rokoch do roku 2028, takže to je vlastne tá jedna limuzína, keď to mám tak obrazne povedať, lebo niekomu sa môže zdať, že to je aj celkom veľká suma, ale my vieme, že z pohľadu rozpočtu je to úplne zanedbateľné číslo, a keď sa pozrieme len tak spätne na to, keď sme tu napríklad mali v Bratislave záplavy, vyplavilo vlastne oblasť pri ministerstve vnútra, niekoľko limuzín, tak jedna tá limuzína stala asi takúto sumu, ktorú potom minister vnútra obratom objednal, takže nevidím problém v tom, aby sa prihliadlo aj na to, že sa dá ešte rozšíriť ten okruh osôb, ktoré by mohli mať nárok na pomoc v Centre právnej pomoci, zároveň nechceme to nechať len bez odozvy a chceme navrhnúť aj istým spôsobom kompenzáciu tohto dopadu na štátny rozpočet. Vy ste už hovorili o tom poplatku, ktorý sa má meniť zo 4,5 eura na 6. My navrhujeme, že poďme kľudne na 7,5 eura, za tú predbežnú konzultáciu je to minimálny poplatok, a ešte keď ten človek bude naozaj v nepriaznivej finančnej situácii, tak mu môže byť s osobitým zreteľom tento poplatok aj tak odpustený, takže hoc drobné navýšenie ešte 1,5 eura, ale môže to nejakým drobným spôsobom kompenzovať tieto navýšené výdavky, a keby to malo predstavovať problém pre tých ľudí, tak sa im to vie odpustiť. Čiže to je druhý okruh, ktorý som chcel povedať. Prvý bolo rozšírenie tých troch skupín, navýšenie poplatku, ktoré bude obsahovať ten môj pozmeňujúci návrh, a tretí okruh je ešte okruh podmienok voľby riaditeľa Centra právnej pomoci. Momentálny stav je taký, že teraz je ten riaditeľ odvolateľný bez udania dôvodu, je menovaný vami, pán minister, a má funkčné obdobie tri roky. My si myslíme, že každá vláda by mala mať možnosť realizovať svoju vlastnú víziu, pokiaľ ide o manažovanie Centra právnej pomoci, a to nesúvisí len s legislatívnou úpravou, to súvisí aj s tým, že bude tam môcť nasadiť riaditeľa, ktorý bude ju realizovať v praxi. Dá sa súhlasiť s tým, že vy ho zastabilizujete v tej pozícii, spravíte ho, zhodnotím to tak celoplošne, teraz vlastne prakticky neodvolateľným, to by naozaj musel spraviť nejaký veľmi vážny prešľap aj trestnoprávny, bude menovaný stále vami a to funkčné obdobie vy mu predlžujete na päť rokov, to znamená, že tá ďalšia vláda by nemala možnosť výmeny, takže tu si dovoľujem navrhnúť v pozmeňujúcom návrhu skrátenie toho volebného obdobia, resp. vrátenie naspäť alebo ponechanie, lepšie povedané, ponechanie toho obdobia, tak ako je, na tri roky, aby tá ďalšia vláda ho mohla, keď bude, keď teda uzná za vhodné ho vymeniť. Takže toto sú tri okruhy tém, ktoré navrhujem v tom svojom pozmeňujúcom návrhu k vášmu, k vášmu návrhu a zmene, tak, pán predsedajúci, poprosil by som zastaviť čas, prečítal by som teraz pozmeňujúci návrh. (Krátka pauza. Prerušenie vystúpenia predsedajúcim.) Danko, Andrej, podpredseda NR SR 7. Zastavte čas, áno. Krátky, Rastislav, poslanec NR SR 8. Pozmeňujúci a doplňujúci návrh poslanca Národnej rady Slovenskej republiky Rastislava Krátkeho k vládnemu návrhu zákona, ktorým sa mení a dopĺňa zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. v znení neskorších predpisov a ktorým sa menia a dopĺňajú niektoré zákony (tlač 582). Vládny návrh zákona, ktorým sa mení a dopĺňa zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: 1. V čl. I bode 6 v § 4 ods. 1 písm. i) sa slová „2,1-násobok“ nahrádzajú slovami „2,5-násobok“. Tento bod nadobúda účinnosť 1. júla 2025, čo sa premietne do ustanovenia o účinnosti návrhu zákona. 2. V čl. I bode 14 v § 5aa ods. 1 sa slová „piatich rokov” nahrádzajú slovami „troch rokov“. Tento bod nadobúda účinnosť 1. júla 2025, čo sa premietne do ustanovenia o účinnosti návrhu zákona. 3. V čl. I bode 19 v § 6 ods. 1 písm. a) sa slová „1,8-násobok“ nahrádzajú slovami „2,1-násobok“. Tento bod nadobúda účinnosť 1. júla 2025, čo sa premietne do ustanovenia o účinnosti návrhu zákona. 4. V čl. I bode 21 v § 6a ods. 1 sa slová „1,8-násobok“ nahrádzajú slovami „2,1-násobok“ a slová „2,1-násobok“ sa nahrádzajú slovami „2,5-násobok“. Tento bod nadobúda účinnosť 1. júla 2025, čo sa premietne do ustanovenia o účinnosti návrhu zákona. 5. V čl. I bode 23 v § 6b ods. 2 sa slová „2,1-násobok” nahrádzajú slovami „2,5-násobok“. Tento bod nadobúda účinnosť 1. júla 2025, čo sa premietne do ustanovenia o účinnosti návrhu zákona. 6. V čl. I bode 28 v § 9 ods. 4 sa slová „sumou „6 eur“ nahrádzajú slovami „sumou „7,50 eura“. 7. V čl. I bode 39 v § 14 ods. 2 sa na konci pripája táto veta: „Centrum je však povinné upozorniť osobu, ktorej sa odňalo poskytovanie právnej pomoci, na opatrenia potrebné na to, aby sa zabránilo vzniku bezprostredne hroziacej škody tejto osobe.“ Tento bod nadobúda účinnosť 1. júla 2025, čo sa premietne do ustanovenia o účinnosti návrhu zákona. Ďakujem, pán predsedajúci, skončil som s čítaním pozmeňujúceho návrhu. Teraz ešte poprosím, pustite mi čas. (Prerušenie vystúpenia predsedajúcim.)